ส่วนที่ 1

ข้อมูลสรุป (Executive Summary)

ธนาคาร ไทยธนาคาร จำกัด (มหาชน) (“ธนาคาร”) เกิดจากการควบรวมกิจการของธนาคาร
สหธนาคาร จำกัด (มหาชน) และบริษัทเงินทุน 12 บริษัทที่ถูกทางการเข้าแทรกแซง (ได้แก่
บริษัทเงินทุน นวธนกิจ จำกัด (มหาชน), บริษัทเงินทุนหลักทรัพย์ ร่วมเสริมกิจ จำกัด (มหาชน),
บริษัทเงินทุน มหาทุน จำกัด, บริษัทเงินทุน บางกอกเอเชียน จำกัด, บริษัทเงินทุนหลักทรัพย์ เคสิท
จำกัด (มหาชน), บริษัทเงินทุน เอราวัณทรัสต์ จำกัด, บริษัทเงินทุน เศรษฐการ จำกัด,
บริษัทเงินทุน ธนสยาม จำกัด (มหาชน), บริษัทเงินทุน เฟิสท์ ซิตี้ อินเวสเม้นท์ จำกัด (มหาชน),
บริษัทเงินทุน วชิระธนทุน จำกัด, บริษัทเงินทุนหลักทรัพย์ ไทยซัมมิท จำกัด
และบริษัทเงินทุนหลักทรัพย์ ไอเอฟซีที ไฟแนนซ์ จำกัด (มหาชน)) และบริษัทเงินทุนหลักทรัพย์
กรุงไทยธนกิจ จำกัด (มหาชน) (ปัจจุบันชื่อ บริษัทเงินทุน กรุงไทยธนกิจ จำกัด (มหาชน)
(“บง.กรุงไทยธนกิจ”)) ตามคำสั่งของทางการเมื่อวันที่ 14 สิงหาคม 2541
และมติคณะรัฐมนตรีเมื่อวันที่ 27 ตุลาคม 2541 และประกาศของกระทรวงการคลังลงวันที่ 22
ธันวาคม 2541

จากการควบรวมกิจการระหว่าง 14 สถาบันการเงินดังกล่าว เกิดเป็นธนาคารพาณิชย์แห่งใหม่
และได้จดทะเบียนเปลี่ยนแปลงชื่อจากธนาคาร สหธนาคาร เป็น “ธนาคาร ไทยธนาคาร จำกัด
(มหาชน)” ชื่อภาษาอังกฤษ “BANKTHAI PUBLIC COMPANY LIMITED” เมื่อวันที่ 21 ธันวาคม
2541

ภายหลังจากการควบรวมกิจการสำเร็จเป็นที่เรียบร้อยแล้ว
ธนาคารมีเป้าหมายและกลยุทธ์ทางธุรกิจคือ การเป็นธนาคารพาณิชย์
และธนาคารเพื่อการลงทุนที่มุ่งตลาดระดับกลางขึ้นไป (Wholesale / Investment Bank)
และการให้บริการ Trade Finance เพื่อสามารถให้บริการแก่ลูกค้าได้อย่างครบวงจร
และลดการแข่งขันทางด้าน Retail Banking ลง เพื่อให้สามารถแข่งขันกับธนาคารอื่นได้
ธนาคารยังมีเป้าหมายในการปล่อยกู้ร่วมกับสถาบันการเงินอื่นๆ (Syndicated Loan)
ในโครงการเงินกู้ใหญ่ ๆ และสนับสนุนธุรกิจอื่น ๆ ของธนาคาร เช่น ธุรกิจที่ปรึกษาทางการเงิน
และการบริหารกองทุนสำรองเลี้ยงชีพ นอกจากนี้
ธนาคารยังมีเป้าหมายในการสนับสนุนธุรกิจของบริษัทในเครือ เช่น ธุรกิจประกันภัย
และธุรกิจหลักทรัพย์ อีกด้วย

ธนาคารให้บริการด้านการธนาคารพาณิชย์ทุกประเภท รวมถึงการบริหารกองทุนสำรองเลี้ยงชีพ
การเป็นที่ปรึกษาทางการเงิน และการเป็นผู้จัดจำหน่ายหลักทรัพย์
โดยได้แบ่งสายงานการบริหารตามภาระหน้าที่รับผิดชอบออกเป็นหลักใหญ่ ๆ ได้ 6 สายงาน 2 ด้าน
และ 4 ฝ่ายงาน คือ สายพัฒนาธุรกิจนครหลวง สายพัฒนาธุรกิจภูมิภาค
สายธุรกิจสถาบันและตลาดทุน สายบริหารกลาง สายเทคโนโลยีและปฏิบัติการ
สายบริหารความเสี่ยงและพิจารณาสินเชื่อ ด้านบริหารทรัพยากรบุคคล ด้านการเงิน
ฝ่ายตรวจสอบสินเชื่อ ฝ่ายบริหารกองทุน และฝ่ายกำกับธุรกรรม นอกจากนี้
ธนาคารมีฝ่ายตรวจสอบภายใน
เป็นหน่วยงานหลักสนับสนุนด้านการปฏิบัติในการกำกับดูแลควบคุมภายในซึ่งขึ้นตรงต่อคณะกรรมการธนาคาร
ปัจจุบันธนาคารมีเครือข่ายในการให้บริการเฉพาะในประเทศไทยเท่านั้น ณ วันที่ 31 ธันวาคม
2544 ธนาคารมีพนักงานทั้งสิ้นจำนวน 2,476 คน มีสาขาทั่วประเทศทั้งสิ้นจำนวน 76 สาขา และ
3 สำนัก

สืบเนื่องจากการควบรวมกิจการซึ่งธนาคารรับโอนสินทรัพย์ด้อยคุณภาพจากบริษัทเงินทุน 12
บริษัทที่ถูก

ทางการเข้าแทรกแซง และธนาคาร สหธนาคาร และบง.กรุงไทยธนกิจมาด้วย
โดยคณะรัฐมนตรีได้มีมติเมื่อวันที่ 19 กันยายน 2543 เรื่อง
แนวทางการชดเชยสินทรัพย์ด้อยคุณภาพของธนาคาร
กำหนดให้กองทุนเพื่อการฟื้นฟูและพัฒนาระบบสถาบันการเงิน (“กองทุนเพื่อการฟื้นฟู”)
ชดเชยความเสียหายจากการรับโอนสินทรัพย์ด้อยคุณภาพในส่วนที่มาจากบริษัทเงินทุน 12 บริษัท
และธนาคาร สหธนาคาร (Covered Asset Pool (CAP)) ด้วยวิธี Yield Maintenance
และปันส่วนผลขาดทุนหรือกำไรจากการบริหารสินทรัพย์ด้อยคุณภาพตามวิธี Gain / Loss Sharing

ในช่วงปลายปี 2544 ที่ประชุมคณะกรรมการธนาคาร ครั้งที่ 14/2544 เมื่อวันที่ 10 ตุลาคม 2544
เห็นชอบให้โอนสินทรัพย์ด้อยคุณภาพของธนาคารที่เข้าข่ายพึงโอนไปบรรษัทบริหารสินทรัพย์ไทย
(บสท.) ตามเกณฑ์ที่กำหนดไว้ในพระราชกำหนดบรรษัทบริหารสินทรัพย์ไทย พ.ศ. 2544
ธนาคารได้โอนสินทรัพย์ด้อยคุณภาพของธนาคารไปยัง บสท. จำนวน 90,759.3 ล้านบาท
โดยเป็นสินทรัพย์ด้อยคุณภาพซึ่งเดิมอยู่ภายใต้สัญญาการบริหารและชดเชยสินทรัพย์ด้อยคุณภาพระหว่างธนาคารกับกองทุนเพื่อการฟื้นฟู
ลงวันที่ 1 กุมภาพันธ์ 2544 จำนวน 75,629.0 ล้านบาท
และเป็นสินทรัพย์ด้อยคุณภาพซึ่งไม่ได้รับการชดเชยฯ จำนวน 15,130.3 ล้านบาท ทั้งนี้
ภายหลังจากการโอนสินทรัพย์ด้อยคุณภาพดังกล่าวไป บสท. แล้ว
คงเหลือสินเชื่อรวมดอกเบี้ยค้างรับก่อนหักสำรองเผื่อหนี้สงสัยจะสูญที่ธนาคารยังคงบริหารภายใต้สัญญาการบริหารและชดเชยสินทรัพย์ด้อยคุณภาพอยู่จำนวน
97,238.7 ล้านบาท ซึ่งจะยังได้รับการชดเชยตามเงื่อนไขเดิม

ธนาคารได้ดำเนินธุรกิจอย่างระมัดระวังและปรับตัวให้สอดคล้องกับสถานการณ์ทางเศรษฐกิจ
การเงิน และการแข่งขันมากขึ้นในอุตสาหกรรมธนาคารพาณิชย์
การแข่งขันที่เพิ่มมากขึ้นทั้งจากธนาคารพาณิชย์และสถาบันการเงินที่มิใช่ธนาคารทำให้การดำเนินธุรกิจมีความยากลำบากมากขึ้น
อย่างไรก็ตาม ผลการดำเนินงานบรรลุเป้าหมายที่ตั้งไว้ โดยในปี 2544
ธนาคารมีรายได้จากการประกอบการเป็นจำนวนทั้งสิ้น 13,540.5 ล้านบาท เพิ่มขึ้นจำนวน
5,147.5 ล้านบาท และมีรายจ่ายจากการประกอบการจำนวนทั้งสิ้น 12,469.5 ล้านบาท
ลดลงจำนวน 705.1 ล้านบาท ส่งผลให้ธนาคารมีกำไรสุทธิ 1,071.0 ล้านบาท
เทียบกับที่ขาดทุนสุทธิ 4,781.6 ล้านบาทในปี 2543

ส่วนในด้านสินทรัพย์ สินเชื่อ และเงินฝากของธนาคาร ณ วันที่ 31 ธันวาคม 2544
ธนาคารมีสินทรัพย์ทั้งสิ้น 271,202.0 ล้านบาท เพิ่มขึ้นจากปี 2543 ร้อยละ 16.4
และเงินให้สินเชื่อสุทธิ (หักค่าเผื่อหนี้สงสัยจะสูญแล้วและไม่รวมดอกเบี้ยค้างรับ) มีจำนวน
119,429.0 ล้านบาท ลดลงร้อยละ 11.7 ส่วนเงินฝากของธนาคาร
(ไม่รวมรายการระหว่างธนาคารและตลาดเงิน) มีจำนวน 168,935.2 ล้านบาท ลดลงร้อยละ
2.1

ด้วยความมุ่งมั่นที่จะเป็นธนาคารของคนไทย เพื่อคนไทย บริหารงานโดยคนไทยมืออาชีพ
และมีมาตรฐานการดำเนินธุรกิจเทียบเท่าธนาคารพาณิชย์ระดับสากล ธนาคารจึงมุ่งพัฒนาในด้านต่าง
ๆ อย่างต่อเนื่อง โดยเฉพาะการปรับโครงสร้างการดำเนินงานของสำนักและสาขาทั่วประเทศ
ซึ่งสามารถดำเนินการเรียบร้อยแล้ว
นอกจากนี้ยังมีการพัฒนาปรับปรุงและปรับโครงสร้างด้านระบบงานภายใน
งานด้านการปฏิบัติการของฝ่ายปฏิบัติการ-ธุรกรรมการธนาคารในประเทศ
ฝ่ายปฏิบัติการ-ธุรกรรมการธนาคารต่างประเทศ และงาน Call Center
ของฝ่ายบริการลูกค้าธนาคาร ระบบงานเหล่านี้ได้ผ่านการตรวจสอบรับรองคุณภาพมาตรฐาน ISO
9001 : 2000 ธนาคารยังได้ดำเนินการปรับโครงสร้างองค์กร กระบวนการปฏิบัติงาน
และภาพลักษณ์ของสำนักงานสาขา ให้พร้อมสำหรับการให้บริการรูปแบบใหม่
และสามารถแข่งขันกับสาขาของธนาคารพาณิชย์อื่น ๆ
นอกจากนี้ธนาคารยังคงพัฒนาระบบเทคโนโลยีของธนาคารอย่างต่อเนื่อง
โดยเฉพาะเทคโนโลยีด้านการสื่อสาร
โดยได้ปรับปรุงและติดตั้งระบบโครงสร้างพื้นฐานด้านการสื่อสารข้อมูลของธนาคาร ให้เป็นระบบ
High Speed Data Network ส่วนการบริหารความเสี่ยงโดยเฉพาะความเสี่ยงด้านอำนวยสินเชื่อ
ธนาคารได้พัฒนาเครื่องมือการจัดอันดับความเสี่ยงของลูกค้าสินเชื่อ (Credit Risk Grading
Tools) นอกจากนี้ ธนาคารยังได้นำ Value at Risk (VaR)
มาใช้ในการวัดและรายงานความเสี่ยงที่เกิดจากการเปลี่ยนแปลงของอัตราแลกเปลี่ยนเป็นรายวัน
ซึ่งจะช่วยให้ธนาคารสามารถบริหารความเสี่ยงให้อยู่ในระดับที่รับได้ตลอดเวลา

สำหรับในด้านบริการของธนาคาร ธนาคารยังคงมีบริการใหม่ ๆ
เพื่อเพิ่มความสะดวกให้ลูกค้าของธนาคาร โดยเฉพาะการชำระเงินทางอิเล็คทรอนิกส์
(E-Payment Service) และ ATM BANKTHAI Premium Card
พร้อมทั้งได้ให้ความสำคัญกับการพัฒนาบุคลากรของธนาคารในทุกระดับ
โดยเปิดโอกาสให้บุคลากรของธนาคารได้เข้ารับการ

อบรมในหลักสูตรต่าง ๆ ทั้งภายในและภายนอกธนาคาร
เพื่อให้มีทักษะและคุณภาพพร้อมที่จะตอบสนองต่อการขยายตัวทางธุรกิจของธนาคาร